Brandfolkene er stadig ikke nået i mål med slukningsarbejdet i det halmlager ved Fjerritslev, som brød i brand søndag aften. Nordjyllands Politi har derfor ikke haft mulighed for at undersøge brandtomten. Det oplyser vagtchef Poul Badsberg. Da politiet ikke har haft mulighed for at undersøge den udbrændte lagerhal endnu, har vagtchefen ikke noget bud på, hvad der har forårsaget branden. Efterforskningen vil formentlig blive påbegyndt, når beredskabet er færdige med efterslukningen. Fordi lagerhallen ligger i Fjerritslev-området arbejder politiet ud fra en teori om, at branden kan være påsat. Siden begyndelsen af oktober er fem sommerhuse ved Slettestrand brændt ned, og Nordjyllands Politi mener, at en pyroman kan være på spil i området. Derfor vil det blive efterforsket, om branden i halmlageret ved Fjerritslev også kan være påsat.

Referat:
Slukningsarbejdet er stadig i gang ved Fjerritslev, hvor et halmlager søndag aften brød i brand. Politiet har derfor ikke undersøgt brandtomten endnu.